Zveza društev gluhih in naglušnih Slovenije

Drenikova 24, Ljubljana

**RAZPIS ZA UPORABO NASTANITVENIH ENOT ZA OHRANJANJE ZDRAVJA IN REHABILITACIJO OSEB Z IZGUBO SLUHA:** **BOŽIČNO-NOVOLETNI PRAZNIKI 2021/2022** **IN ZIMSKE POČITNICE 2022**

Razpis se nanaša na naslednje počitniške objekte:

**Božično-novoletni prazniki 2021/2022:**

1. apartmajska hiša Kranjska Gora,
2. apartmaji Moravske Toplice,
3. apartmajska hiša Piran;

**Zimske počitnice 2022:**

1. apartmajska hiša Kranjska Gora,
2. apartmaji Moravske Toplice.

**I. NAČIN UPORABE POČITNIŠKIH OBJEKTOV**

1. Do subvencionirane cene so upravičene osebe z izgubo sluha ter zaposleni delavci in

upokojenci ZDGNS in društev.

Članska izkaznica ni podlaga za uveljavljanje subvencionirane cene. Za uveljavljanje subvencionirane cene je potrebno dokazilo o izgubi sluha in plačilo članarine za tekoče leto.

Dokazilo o izgubi sluha je treba posredovati v matično društvo. Prav tako se članarina plačuje v matičnem društvu. Tako dokazilo o izgubi sluha kot plačilo članarine morata biti vnesena v evidenco članstva.

1. Prijava uporabnikov počitniških domov poteka s prijavnimi listi, ki so priloženi k razpisu. V prijavnih listih morajo biti izpolnjeni vsi podatki.
2. ZDGNS bo na podlagi prejete prijave in upoštevanih meril uporabnika obvestila o dodelitvi termina in mu izdala ponudbo za počitnikovanje. Po prejemu plačila na transakcijski račun mu bo poslala napotnico za letovanje in račun.

Uporabnikom, ki jim termin ne bo dodeljen, bo poslala obvestilo o nedodeljenem terminu z obrazložitvijo.

1. Rezervacija in letovanje se izvedeta v skladu s Pravilnikom o ohranjanju zdravja, rehabilitaciji in nastanitveni dejavnosti ZDGNS.
2. Če uporabniki predčasno prenehajo uporabljati enoto ali če ne odpovejo rezervacije pred prejemom ponudbe, so dolžni v celoti plačati račun. Plačilo se stornira v izjemnih primerih, s podanimi ustreznimi potrdili (23. člen Pravilnika o ohranjanju zdravja, rehabilitaciji in nastanitveni dejavnosti ZDGNS).
3. V času bivanja v počitniških apartmajih prevzame uporabnik polno odškodninsko odgovornost za opremo, inventar in aparature v enoti, kot je določeno v 18. in 19. členu pravilnika.

V času razpisa veljajo vsa določila, ki so navedena v Pravilniku o ohranjanju zdravja, rehabilitaciji in nastanitveni dejavnosti ZDGNS.

**Opredelitev uporabnikov je navedena v 6. členu Pravilnika o ohranjanju zdravja, rehabilitaciji in nastanitveni dejavnosti ZDGNS v rubriki DRUGO.**

Obvezna doplačila:

* doplačilo za čiščenje 20 evrov,
* doplačilo za razkuževanje 10 evrov.

**II. TERMINI UPORABE**

**Termini nastanitev v apartmajski hiši Piran, v apartmajski hiši Kranjska Gora in v apartmajih Moravske Toplice**

**Božično-novoletni prazniki 2021/2022:**

* prvi termin: od 25. decembra 2021 do 29. decembra 2021,
* drugi termin: od 29. decembra 2021 do 2. januarja 2022.

**Termini nastanitev v apartmajski hiši Kranjska Gora in v apartmajih Moravske Toplice**

**Zimske počitnice 2022:**

**Prvi del zimskih počitnic:**

Zimske počitnice za območje Gorenjske, Goriške, Notranjsko-kraške, Obalno-kraške, Osrednjeslovenske, Zasavske in dela Jugovzhodne regije – Ribnice, Sodražice, Loškega Potoka, Kočevja, Osilnice in Kostela:

* prvi termin: od 19. februarja 2022 do 22. februarja 2022,
* drugi termin: od 22. februarja 2022 do 26. februarja 2022.

**Drugi del zimskih počitnic:**

Zimske počitnice za območje Jugovzhodne Slovenije (razen občin Ribnica, Sodražica, Loški Potok, Kočevje, Osilnica in Kostel), Posavske, Savinjske, Koroške, Podravske in Pomurske regije:

* prvi termin: od 26. februarja 2022 do 2. marca 2022,
* drugi termin: od 2. marca 2022 do 6. marca 2022.

**III. PREDNOSTNA MERILA**

Pri izboru se bodo upoštevala naslednja merila:

* osebe z izgubo sluha s šoloobveznimi otroki,
* zaposleni pri ZDGNS in v društvih s šoloobveznimi otroki,
* pogostost uporabe počitniških domov v preteklih letih,
* v času zimskih počitnic se bo upoštevala enakomerna porazdelitev po društvih.

**IV. NAČIN IN ROK ZA ODDAJO PRIJAV NA RAZPIS**

Prijave se zbirajo na ZDGNS, Drenikova 24, Ljubljana, **do 30. 11. 2021, na pravilno izpolnjenih prijavnih listih in z upoštevanjem razpisanih terminov.**

**Prijave lahko pošljete po pošti, po telefaksu na številko 01 500 15 22, po elektronski pošti** **pocitnikovanje@zveza-gns.si** **ali jih oddate v matičnem društvu, ki bo prijavo posredovalo na ZDGNS.**

Pripravila:

Aleksandra Rijavec Škerl

vodja programa ohranjanja zdravja in rehabilitacije

**RAZPISANE ENOTE**

APARTMAJSKA HIŠA KRANJSKA GORA

Naselje Slavka Černeta 11

4280 Kranjska Gora

V domu je osem apartmajev:

**Apartma 1; 4 ležišča** V apartmaju so dva ločena prostora in kopalnica s tuš kabino. V dnevnem prostoru je kuhinja z jedilno mizo, v sobi pa sta zakonska postelja in pograd. Apartma ima iz obeh prostorov izhod na večji pokriti balkon.

**Apartma 2; 2 ležišči** Apartma ima en prostor in kopalnico s tuš kabino. V skupnem prostoru sta manjša kuhinja z jedilno mizo in pograd.

**Apartma 3; 4 ležišča** Apartma je v večjem prostoru in ima kopalnico s tuš kabino. V skupnem prostoru so večja kuhinja z jedilno mizo, zakonska postelja in pograd.

**Apartma 4; 4 ležišča** V apartmaju so dva ločena prostora in kopalnica s tuš kabino. V dnevnem prostoru je kuhinja z jedilno mizo, v sobi pa sta zakonska postelja in pograd. Iz obeh prostorov je izhod na večji pokriti balkon.

**Apartma 5; 2 ležišči** Apartma ima dva daljša prostora in kopalnico s tuš kabino. V enem prostoru je manjša kuhinja z jedilno mizo, v drugem pa sta dve ležišči.

**Apartma 6; 4 ležišča** V apartmaju so dva ločena prostora in kopalnica s tuš kabino. V dnevnem prostoru je kuhinja z jedilno mizo, v sobi pa sta zakonska postelja in pograd. Apartma ima iz obeh prostorov izhod na ločena balkona.

**Apartma 7; 3 ležišča** Apartma je v večjem prostoru in ima kopalnico s tuš kabino. V prostoru so kuhinja z jedilno mizo, zakonska postelja in ležišče. Apartma ima izhod na balkon.

**Apartma 8; 3 ležišča** V apartmaju sta manjši prostor, v katerem so kuhinja z jedilno mizo, zakonska postelja in ležišče ter kopalnica s tuš kabino.

Vsi apartmaji so opremljeni s televizijskim sprejemnikom in s svetlobnim zvoncem ter imajo urejeno centralno ogrevanje in toplo vodo.

APARTMAJI MORAVSKE TOPLICE

naravni park Terme 3000

Kranjčeva 12

apartmajsko naselje Prekmurska vas

Zveza je lastnica štirih apartmajev v apartmajskem naselju Prekmurska vas, ki leži v naravnem parku Terme 3000. Apartmaji so v štirih objektih, imenovanih Sončnica 8, Marjetica 18, Marjetica 45 in Trobentica 5. V vseh sta vgrajena televizijska indukcijska zanka za naglušne in svetlobni zvonec za gluhe osebe. Apartmaji, ki se ogrevajo z električnimi radiatorji, v njih pa sta grelnik tople vode in televizijski sprejemnik, so v dveh nivojih, v pritličju in v mansardi.

**Apartma Sončnica 8; 5 ležišč** V pritličju sta predsoba in bivalna soba s kuhinjsko nišo, jedilno mizo ter enim ležiščem. V mansardnem delu sta kopalnica s tuš kabino in soba, v kateri so zakonska postelja in dve ležišči. Apartma ima teraso.

**Apartma Marjetica 18; 4 ležišča** V pritličju sta predsoba in bivalna soba s kuhinjsko nišo, jedilno mizo in raztegljivim ležiščem za dve osebi. V mansardnem delu sta kopalnica s tuš kabino in soba z zakonsko posteljo. Apartma ima teraso.

**Apartma Marjetica 45; 4 ležišča** V pritličju sta predsoba in bivalna soba s kuhinjsko nišo, jedilno mizo in raztegljivim ležiščem za dve osebi. V mansardnem delu sta kopalnica s tuš kabino in soba z zakonsko posteljo. Apartma ima teraso.

**Apartma Trobentica 5; 2 ležišči** V pritličju so predsoba, bivalna soba s kuhinjsko nišo, jedilno mizo in sedežno garnituro ter kopalnica s tuš kabino. V mansardnem delu na galeriji je soba z zakonsko posteljo. Apartma ima teraso.

Ključi apartmajev:

Ključe apartmajev dobite na recepciji hotela Termal v naravnem parku Terme 3000 v Moravskih Toplicah s predložitvijo napotnice ZDGNS za bivanje v posameznem apartmaju in osebnega dokumenta. Ključe na recepciji tudi vrnete.

Če posameznik izgubi kartico ali ključe, v celoti poravna stroške nakupa nove kartice in ključev.

**APARTMAJSKA HIŠA PIRAN**

Tomšičeva 29

6330 Piran

ZDGNS ima v Piranu v lasti apartmajsko hišo, v kateri so štirje apartmaji:

**Apartma 1; 4 ležišča**

Apartma je v prvem nadstropju in ima večji dnevni prostor ter kopalnico s tuš kabino. V dnevnem prostoru sta kuhinjska niša z jedilno mizo in spalni del, v katerem sta zakonska postelja in pograd.

**Apartma 2; 4 ležišča**

Apartma je v drugem nadstropju in ima večji dnevni prostor ter kopalnico s tuš kabino. V dnevnem prostoru sta kuhinjska niša z jedilno mizo in spalni del, v katerem sta zakonska postelja in pograd.

**Apartma 3; 4 ležišča**

Apartma je v mansardi in ima večji dnevni prostor ter kopalnico s tuš kabino. V dnevnem prostoru sta kuhinjska niša z jedilno mizo in zakonska postelja. Dve ležišči sta na galeriji, ki je sestavni del apartmaja.

**Apartma 4; 2 ležišči**

Apartma je v mansardi in ima dnevni prostor, kopalnico s tuš kabino ter manjšo sobo. V dnevnem prostoru je kuhinjska niša z jedilno mizo, v manjši sobi pa zakonska postelja.

Vsi apartmaji so opremljeni s televizijskim sprejemnikom in s svetlobnim zvoncem ter imajo urejeno ogrevanje in toplo vodo.

**Z odlokom (Uradni list RS, št. 122/2021) je dovoljeno ponujanje nastanitvenih storitev v nastanitvenih enotah, vključno s programom ohranjanja zdravja in rehabilitacije, samo tistim uporabnikom, ki imajo in ob prijavi izkažejo eno od naslednjih dokazil (pogoj ne velja za osebe, ki še niso dopolnile 15 let in bivajo skupaj z ožjimi družinskimi člani oziroma skrbniki v nastanitveni enoti):**

1. **dokazilo o negativnem rezultatu testa na virus SARS-CoV-2 s testom PCR ali s testom HAG, ki ni starejše od 48 ur od odvzema brisa;**
2. **dokazilo o cepljenju zoper COVID-19, s katerim dokazujejo, da je od prejema:**
	* **drugega odmerka cepiva Comirnaty proizvajalca Biontech/Pfizer preteklo najmanj sedem dni,**
	* **drugega odmerka cepiva proizvajalca Moderna preteklo najmanj 14 dni,**
	* **drugega odmerka cepiva Sputnik V proizvajalca Russia’s Gamaleya National Centre of Epidemiology and Microbiology preteklo najmanj 14 dni,**
	* **drugega odmerka cepiva CoronaVac proizvajalca Sinovac Biotech preteklo najmanj 14 dni,**
	* **drugega odmerka cepiva proizvajalca Sinopharm preteklo najmanj 14 dni,**
	* **prvega odmerka cepiva Vaxzevria (COVID-19 Vaccine) proizvajalca AstraZeneca ali cepiva Covishield proizvajalca Serum Institute of India/AstraZeneca preteklo najmanj 21 dni,**
	* **odmerka cepiva COVID-19 Vaccine Janssen proizvajalca Johnson in Johnson/Janssen-Cilag preteklo najmanj 14 dni;**
3. **dokazilo o pozitivnem rezultatu testa PCR, ki je starejši od 10 dni, razen če zdravnik presodi drugače, vendar ni starejši od šest mesecev, ali**
4. **potrdilo zdravnika, da so preboleli COVID-19 in od začetka simptomov ni minilo več kot šest mesecev.**